Melléklet 1.
A szervezeti kultúra elemei, megjelenési formái
A szervezeti kultúra általában az alábbi főbb elemekben ragadható meg:
· Hagyományok, szertartások, ceremóniák:
A rendszeresen ismétlődő rendezvények, ünnepségek segítik a szervezet alapértékeinek és normáinak folyamatos kommunikálását, életben tartását (Heidrich, 2017), lehetőséget teremtenek a „hősök”, vagyis a szervezet kulcsszereplőinek szereplésére, erősítik a tagokban a közösséghez tartozás érzését (Bakacsi, 2010). Ugyanakkor ezek az események nemcsak a szervezeti tagok számára fontosak, hanem segítik a szervezet külvilág felé való megjelenítését is (Berde in Farkas-Horváth, 2020).
· Hősök, avagy a szervezet meghatározó, karizmatikus személyiségei:
Azok a vezetők vagy dolgozók, akiknek a viselkedése, szaktudása, életvitele a szervezeten belül értékformáló hatásúak és mintául szolgálnak a többi dolgozó számára (Berde in Farkas-Horváth, 2020).
· Történetek, legendák, mítoszok:
Általában a szervezet meghatározó személyiségeihez köthető történetek, sztorik, legendák, amelyek összhangban állnak a szervezeti kultúra értékeivel, megjelenítik az elvárt magatartást, a szervezet céljaihoz illeszkedő cselekvésre ösztönöznek. Ezek a történetek sokszor egy-egy sikernek vagy kudarcnak állítanak emléket, vagy humoros jellegük miatt kerülnek elő újra és újra (Heidrich, 2017).
· Normák, értékek:
A szervezet egész működését átható, mindenki által elfogadott értékek, melyet nemcsak a vezetés képvisel, hanem a munkahelyi élet valamennyi területére hatással van (Heidrich, 2017).
· Nyelvezet, szakzsargon:
Nemcsak a szakmai zsargon tartozik ide, hanem a szervezetre jellemző, hosszú idő alatt kialakult szókincs is (Heidrich, 2017).
· Szimbólumok:
Minden olyan jel/jelkép ide tartozik, ami tükrözi, megjeleníti a szervezeti értékrendet, pl. tárgyak, irodai berendezés, öltözködés, logók, szolgálati autók. Ezek nemcsak a szervezet tagjai számára, hanem gyakran a külvilág felé is közvetítik az adott szervezettel kapcsolatos értékeket, érzéseket, hangulatot (Berde in Farkas-Horváth, 2020).


Melléklet 2.
A leadership fogalma 6 perspektívából Rennisonnál 
1. Személyes perspektíva
Ez a perspektíva nagyjából lefedi a vezetői tulajdonságelméleteket, vagyis a személyes perspektíva azt igyekszik megragadni, hogy ki a vezető, milyen jellemzőkkel kell vagy kellene rendelkeznie egy sikeres vezetőnek. Ezek lehetnek személyiségvonások (mint pl. a magas intellektus, az ambíció, energiaszint, kezdeményezőkészség, érzelmi érettség), lehetnek interperszonális készségek (pl. empátia, együttműködési, konfliktuskezelési és kommunikációs képesség), és végül lehetnek menedzseri képességek (pl. döntéshozatali és elemzési képesség, eredményorientáltság, tervezési és kockázatvállalási képesség, vagy nyitottság az új dolgokra). A vezetők személyiségének 5 faktoros modellje szerint egy jó vezető általában:
1) társaságkedvelő és energikus
2) tudatos és jól szervezett
3) kíváncsi és innovatív
4) szociábilis és barátságos
5) érett érzelmileg és magabiztos, egészségesen nárcisztikus
A szerző megjegyzi, hogy a kívánatos tulajdonságok köre folyamatosan nő, tartalma változik, továbbá ezek jelentősége vitatott. A vezetői tulajdonságok relevanciája számos körülménytől függ, például a szervezeti környezettől vagy vezetési szinttől, továbbá az sem egyértelmű, hogy melyik típusú „személyiség” a legfontosabb: a velünk született tulajdonságok, vagyis az „autentikus én”, a társas kapcsolatokban formálódó ún. „kapcsolati én”, vagy az egyén, illetve a környezet értelmezése által konstruált ún. „narratív én”.
A személyes perspektíva szempontjából alapvető kérdés, hogy a velünk született tulajdonságok határozzák-e meg, hogy kiből lesz jó vezető (vagyis vezetőnek születni kell), vagy vezetővé válunk, és utóbbi esetben a vezetői készségek tanulhatók és fejleszthetők-e. Ennek megítélése időben is változik, de a jelenlegi legelfogadottabb álláspont szerint a vezetés egy szakma, ami tanulható, ugyanakkor vannak olyan vezetői képességek, melyek a velünk született személyiségvonásokból erednek, és jó, ha rendelkezik velük egy vezető, mert ezek fejlesztése túl idő-és költségigényes lenne.
2. Funkcionális perspektíva
A funkcionális vagy magatartási perspektíva azt vizsgálja, hogy a vezető mit csinál, vagyis mi a vezető szerepe a szervezetben. A szakirodalomban leggyakrabban a Kotter nevéhez köthető leader-menedzser, valamint a Burns és Bass által leírt üzletkötő-átalakító vezetői szerepek megkülönböztetésével találkozunk (Rennison, 2018; Bakacsi, 2010). 
A menedzser és a leader jellemzői
	Kategória
	Menedzser
	Leader

	Emberi természet
	Racionális ember
	Társasági ember

	Érvrendszer
	eszköz- és szabályozás- központú
	kapcsolati-kommunikációs

	Szervezet
	egyértelmű-mechanikus-strukturált
	rugalmas-organikus-folyamatorientált

	Problémák jellege
	Bonyolult, de átlátható és megoldható problémák.
	Komplex problémák, amelyek-nek nincs egyértelmű megoldása.

	Cél
	Hatékonyság biztosítása a költség-nyereség számítások alapján. Megfelelően csinálni a dolgokat - hogyan és mikor?
	A legitimitását helyes társas viselkedés biztosítja. A megfelelő dolgokat csinálni – mit és miért?

	Módszer, eljárás
	A speciális viselkedések kontrollja – fizetésemeléssel, szabályokkal, utasításokkal
	Közös értékek és bizalom: fejlesztés, másokkal v. együttérzés, facilitálás

	Kapcsolatok
	Kétszemélyes főnök-beosztott kapcsolatok
	Egyenlőségre épülő közösségi kapcsolatok

	Motiválás
	Az értelemre és anyagi érdekekre hivatkozik.
	Az érzelmekre és a valahová tartozás érzésére épít.


Forrás: Rennison (2018), 188. oldal
Míg korábban ezeket a szerepeket élesen különválasztották, sőt szembeállították egymással, ma már úgy tekintenek rájuk, mint egymást kiegészítő szerepekre, amelyek nem függetleníthetők egymástól.
A funkcionális megközelítés legfontosabb eleme ezért az, hogy a vezetői szerep nem egységes, hanem többféle funkciót foglal magában. Mintzberg 3 kategória mentén 10 szerepet, Barnard 3 funkciót (jó kommunikáció biztosítása; egyéni motiváció biztosítása és a munkavégzés feltételeinek megteremtése; célok és irányok meghatározása, erkölcsi példamutatás) különböztetett meg. 
A vezetői szerepen belül általában 4 tevékenységi területet különböztet meg a szakirodalom:
1) adminisztratív vezetés (pl. költségvetés tervezése, könyvelés)
2) szakmai vezetés (pl. delegálás, teljesítményértékelés és visszajelzés, minőségfejlesztés)
3) emberi erőforrás menedzsment (pl. kiválasztás, fizetések, képességfejlesztés, tehetséggondozás, konfliktuskezelés)
4) stratégiai vezetés (pl. vízió, misszió, célok meghatározása, szervezeti teljesítmény és eredmények ellenőrzése)
3. Kulturális perspektíva
A kulturális perspektíva a vezetésnek a szervezeti teljesítményre gyakorolt hatása helyett az érték-és kultúraalapú vezetésre helyezi a hangsúlyt, vagyis nem azt vizsgálja, hogy a vezető mit tesz a szervezetben, hanem hogy a szervezet miért teszi azt, amit tesz. Az 1960-as években Selznick írta le először ezt a fajta értékalapú vezetést, amelynek a lényege, hogy hogyan lehet közös értékek megalkotásával és internalizálásával az emberek erőfeszítéseit és lojalitását mozgósítani. Ez a megközelítés arra keresi a választ, hogyan lehet megteremteni a kohéziót egy komplex és differenciált szervezetben a közös értékek, szokások, szimbólumok, szabályok segítségével. 
4. Szituációs perspektíva
A szituációs perspektíva esetében az a legfontosabb kérdés, hogy mikor és hogyan valósul meg a vezetés, vagyis a „mit” kérdése helyett átkerül a fókusz a mikor kérdésére. A kiindulópontot az jelenti, hogy bizonyos helyzeti körülmények befolyásolják a vezetést (ld. korábban a kontingencia elméleteknél). Ebben az esetben nem azon van a hangsúly, hogy melyik vezetési stílus a leghatékonyabb, hanem azon, hogy az adott vezetési stílus hogyan illeszkedik a helyzethez, vagyis nem egy, hanem sok jó módja lehet a sikeres vezetésnek. A sikeres vezetők folyamatosan elemzik a helyzeteket és mérlegelik, hogyan illesszék a viselkedésüket az adott szituációhoz. Az alábbi helyzeti tényezők a leggyakoribbak:
· Környezeti változók (pl. a gazdasági, politikai, szociokulturális feltételek; versenytársak, stabilitás)
· Szervezeti változók (pl. tulajdonosi kör; szervezet mérete; pénzügyi források; célok)
· Pozícióhoz kapcsolódó változók (pl. a vezető felhatalmazottságának szintje)
· Feladatváltozók (pl. a feladat tartalma; a munkafolyamat menete; technológiai háttér; komplexitás)
· Fizikai változók (pl. a földrajzi elhelyezkedés; infrastruktúra; épített környezet)
· Személyi változók (pl. a szakmai csapat jellemzői és normái; a munkavállalók és teamek kompetenciái és teljesítménye; munkavállalók összetétele)
Ahhoz, hogy egy vezető hozzá tudja igazítani a vezetési stílusát az adott helyzethez, az alábbi kompetenciákkal kell rendelkeznie:
· a helyzet elemzésének és diagnosztizálásának képessége
· problémamegoldó képesség – vagyis megtalálni a helyzet kezelésének legjobb módját
· képesség a változásra: rugalmasság és alkalmazkodóképesség
· önreflexiós képesség: éntudatosság, és az adott helyzethez kapcsolódó egyéni vezetői teljesítményre való rálátás képessége
5. Kapcsolati perspektíva
A kapcsolati perspektíva szempontjából a leglényegesebb kérdés az, hogy kikkel együtt jön létre a vezetés, és hogyan formálódik ezekben a kapcsolatokban. A kapcsolati perspektíva megjelenése nem függetleníthető a személyes és szituációs perspektívát ért kritikáktól, mi szerint ezek a megközelítések kizárólag a vezetőre fókuszálnak, mintha a vezetés egyszemélyes folyamat és egyéni teljesítmény lenne. Ez paradigmaváltást hozott és a ki gyakorolja a vezetést kérdéséről a hangsúly áttevődött a „mi a vezetés” (kollektív tanulási folyamat és egymásra való kölcsönhatás eredménye) és a „hogyan jön létre” (kiegyenlítettebb partneri kapcsolatokban, melynek kialakításához érzelmi intelligenciára van szükség) kérdéseire. Megszületett a felismerés, hogy a vezetés társas kapcsolatokban születik és a kapcsolati perspektíva szerint már nem beosztottakról, hanem olyan társakról beszélünk, akik nélkül nem létezne vezetés. Ebben a megközelítésben magán, a vezetési folyamaton van a hangsúly, melyben elsődleges szerep jut a kommunikációnak és a nyelvnek. A kommunikációs folyamatban a vezető egyfajta „értelmező”[footnoteRef:1], jelentésközvetítő, szerepkörbe kerül, melynek jellemzője, hogy: [1:  Karl Weick alkotta meg a „sensemaking” fogalmát (Rennison, 2018), melynek nincs jelenleg pontos fordítása.] 

· az emberek nemcsak követik, de magukévá is teszik a víziót;
· személytelen, távolságtartó kapcsolat helyett személyes interakciókban jön létre;
· nem kontroll, hanem delegálás eredménye.
6. Pozícionális (hatalmi) perspektíva
A hatalmi perspektíva azt a pozíciót vizsgálja, amelyből a vezető hatást gyakorol a kapcsolatokra, a személyekre, a folyamatokra, a helyzetekre, termékekre, struktúrákra, kultúrára stb. Vagyis ez a megközelítés úgy tekint a vezetésre, mint egy hatalmi helyzetre, amelyen keresztül az adott vezető hatalmat és befolyást gyakorol, hiszen a vezetés elképzelhetetlen hatalom nélkül. Eredetileg a vezetői hatalom a tekintélyről, felelősségről és elszámoltathatóságról szólt, mert a vezetők arra kapnak felhatalmazást, hogy embereket alkalmazzanak és rúgjanak ki, utasításokat adjanak, betartassák a szabályokat, meghatározzák az értékeket, egyértelmű helyzeteket teremtsenek, és határokat szabjanak. Ezen kívül ők felelnek a célok megvalósításáért, a döntéshozatalért és a feladatok végrehajtatásáért, ami azt is jelenti, hogy ha gond merül fel, akkor az a vezetőn kérhető számon. A vezetői hatalom többféle forrásból táplálkozhat, melyek speciális helyet biztosítanak a vezető számára a szervezeti struktúrában, és lehetővé teszik, hogy a vezetők olyan döntéseket hozzanak, melyek a szervezet tagjaira nézve kötelezőek, és amelyekkel a viselkedést megfelelő irányba terelik:
· jogi hatalom (formális pozícióból fakad)
· hagyományon alapuló hatalom (a szokások, bizalom alapozzák meg)
· tudáson alapuló hatalom (szakmai kompetencia alapján)
· elosztásból fakadó hatalom (források, jutalmak, büntetések adása)
· folyamattal kapcsolatos hatalom (eljárások, technikák)
· erkölcsi mintaadás (karizma, személyes értékek)
· személyes hatalom (a vezetők saját hatalmukba vetett hitéből fakad)
A szakirodalomban többféle hatalomelméleti megközelítéssel találkozunk:
1) A klasszikus megközelítés lényege, hogy a vezető hatalmat gyakorol mások felett, ez más néven az utasító-kontrolláló hatalom. Ebben a formában a hatalom egy olyan tevékenység, amely egy adott személy szándékainak, érdekeinek, viselkedésének egy konkrét helyzetben való befolyásolására irányul. Ahogy a szakirodalom fogalmaz: „A” képes rávenni „B”-t valamire, amit „B” egyébként nem tenne meg.
2) Egy másik megközelítés szerint a hatalom lényege az elköteleződés biztosítása, a kapcsolatépítés és a hatalommegosztás. Ebben az esetben a vezető másokkal együtt gyakorolja a hatalmat, ez a meggyőző-befolyásoló hatalom, mikor a vezető győztes-győztes helyzetekre törekszik, nem alkalmaz kényszerítő eszközöket. A hatalom kollektív tulajdon: nem különíthetők el hatalomgyakorlók és hatalom nélküliek. 
3) A harmadik megközelítés a felhatalmazó hatalomgyakorlás, vagyis a képessé tevő-facilitáló hatalom. Az előző megközelítéshez hasonlóan a hatalom itt sem egy kézben összpontosul, hanem többközpontú, ugyanakkor a hatalmat nem a különböző szereplők közötti kapcsolatok határozzák meg, hanem a hatalom maga hozza létre a kapcsolódást. A hatalom annak a körkörös és termékeny folyamatnak a neve, amelynek során új közös pontok, például értékek jönnek létre, és ezekben az „összecsapásokban” „A” és „B” is megváltozik. A hatalom ellenpontjaként megjelenik az autonómia, a hatalom alapját az jelenti, hogy a másiknak lehetősége van másképpen cselekedni és eltérő véleménnyel bírni, sőt a vezető annál erősebb, minél többféle alternatívát és lehetőséget kínál fel, és van lehetőség nemet mondani.


Melléklet 3.
Vezetői kulcskompetenciák a Versengő Értékek Modellben
Cameron és Quinn12 kulcskompetenciát azonosították be, 3-3 kompetencia tartozik mindegyik szervezeti kultúrához. A 12 kulcskompetencia mindegyike több képességet, készséget foglal magában.
	Rugalmasság és felhatalmazás

	Belső fókusz és integráció
	Klán kultúra
· Teamek menedzselése;
· Interperszonális kapcsolatok menedzselése;
· Mások fejlesztésének menedzselése
	Adhokrácia kultúra
· Innováció menedzselése
· A „jövő” menedzselése
· A folyamatos fejlődés menedzselése
	Külső fókusz és egyediség 

	
	Hierarchia Kultúra
· A szervezeti kultúra megismertetésének, elfogadtatásának menedzselése
· Ellenőrző rendszerek menedzselése
· Koordináció menedzselése
	Piac kultúra
· Versenyképesség menedzselése
· Az emberek energetizálása
· Az ügyfélszolgálat menedzselése
	

	Stabilitás és kontroll


Forrás: Cameron és Quinn (2006), 120. oldal



Melléklet 4.
Milyen vezető vagyok most?
· új
· tapasztalatlan
· kompromisszumkész
· akiben megvan a fejlődés lehetősége
· csapatjátékos
Az ideális vezető:
· határozott
· karizmatikus
· ne szakadjon el a mindennapi működéstől
· legyen őszinte a kommunikációja; meggyőzhető legyen
· legyen erős víziója (közös)
· legyen céltudatos, jellemezze határozott célkövetés: kormányos, aki irányítja a hajót
· rendelkezzen adaptációs képességgel (a változó környezethez)
· jó előre tervezzen (2-3 lépéssel)
· legyen jó emberismerő: kivel hogyan kell bánni
· legyen inspiráló (én magam nehezen választok példaképet), legyen elhivatott
· legyen jó szervező
· legyen jó kapcsolattartó
· rendelkezzen erős lobbiképességgel
· ne a puszta akaratával vigye át a dolgokat
· legyen érthető
· kommunikáció: közös nyelv, ne használjon szakszavakat
Ne legyen:
· makacs
· autokratikus
· érdektelen
· határozatlan
· megbízhatatlan
· szeszélyes, kiszámíthatatlan
Külső kommunikációs helyzetben legyen:
· határozott
· karizmatikus
· céltudatos
· vízióval rendelkező
· jól lobbizó
· érthetően kommunikáljon

